KYK: 'Manjifieke dag' vir kapt. Tom | Netwerk24
KYK: 'Manjifieke dag' vir kapt. Tom
18 Julie 2020 10:03
Die 100-jarige Britse oorlogsveteraan wat vroeër vanjaar die wêreld se harte verower het met sy geldinsamelingsveldtog in belang van die stryd teen Covid-19, is deur koningin Elizabeth tot ridder geslaan.
Kapt. Tom Moore het Vrydag die eerbewys ten tyde van 'n spesiale seremonie in die Windsor-kasteel ontvang, berig Sky News.
Moore wat in die Tweede Wêreldoorlog gedien het, het bykans £33 miljoen vir Engeland se nasionale gesondheidsdiens ingesamel toe hy 100 keer met behulp van sy loopraam om sy tuin gestap het, kort voor sy 100ste verjaardag op 30 April.
Koningin Elizabeth en kapt. Tom Moore.Foto: Twitter/@SkyNews
Die BBC berig die seremonie was die koningin se eerste ampsgeleentheid sedert die nasionale inperking in Engeland afgekondig is.
Moore het dit as 'n wonderlike geleentheid bestempel. "Ek is heeltemal in vervoering"
"Dit is só 'n groot toekenning en om dit van haar majesteit te ontvang, waarvoor kan enigiemand meer vra? Dit was 'n manjifieke dag vir my."
Hy het met 'n vonkel in sy oog bygevoeg dat as hy sou kniel, soos die gebruik is, hy nooit weer sou kon opkom nie, aldus The Telegraph.
Kapt. Tom MooreFoto: Twitter/@SkyNews
Die koningin het Moore geprys vir sy weldaad. Die swaard waarmee sy Moore op die skouers getik het, het aan haar pa, koning George VI, behoort.